神經細胞之間會有突觸（synapse）連住，呢啲結構令到神經細胞能夠互傳資訊，而透過突觸嘅互動，神經細胞可以同步（synchronized）噉活動－當一柞神經細胞唔同步活動嗰陣，佢哋喺每個時間點嘅總活動（即係啲動作電位加埋一齊）會唔定，但當佢哋同步一致噉射動作電位嗰時，佢哋嘅總活動就會變得有節奏，喺同步嘅情況下，如果粒粒神經細胞嘅活動都係週期性噉上上落落嘅話，佢哋會喺差唔多同一時間達到最高點，又會喺差唔多同一時間達到最低點，令到佢哋個總活動成為一個大波幅嘅振盪性活動。